ddrg/super_eurlex huggingface dataset:
Sklep Sveta

z dne 18. decembra 1995

o sklenitvi Sporazuma med Evropsko skupnostjo in Republiko Venezuelo o predhodnih sestavinah in kemijskih snoveh, ki se pogosto uporabljajo v nedovoljeni proizvodnji prepovedanih drog ali psihotropnih snovi

(95/571/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti ter zlasti člena 113 te pogodbe v zvezi s prvim stavkom člena 228(2) in člena 228(4) te pogodbe,

ob upoštevanju priporočila Komisije,

ker je 25. septembra 1995 Svet pooblastil Komisijo, da v imenu Skupnosti s pogajanji uskladi sporazume o nadzoru nad predhodnimi sestavinami in kemijskimi snovmi z državami članicami Organizacije ameriških držav in prednostno z državami članicami Kartagenskega sporazuma; ker je Komisija na podlagi tega pooblastila 13. novembra 1995 zaključila pogajanja z Republiko Venezuelo;

ker je primerno, da se odobri Sporazum med Evropsko skupnostjo in Republiko Venezuelo o predhodnih sestavinah in kemijskih snoveh, ki se pogosto uporabljajo v nedovoljeni proizvodnji prepovedanih drog ali psihotropnih snovi;

ker je primerno, da Svet pooblasti Komisijo, ob posvetovanju s posebnim odborom, ki ga imenuje Svet, da v imenu Skupnosti odobri spremembe, v kolikor Sporazum predvideva, da jih sprejme Mešana skupina za spremljanje; ker mora biti takšno pooblastilo omejeno na spremembe prilog k Sporazumu, kolikor se nanašajo na snovi, ki so že urejene s predpisi Skupnosti o predhodnih sestavinah in kemijskih snoveh,

SKLENIL:

Člen 1

Sporazum med Evropsko skupnostjo in Republiko Venezuelo o predhodnih sestavinah in kemijskih snoveh, ki se pogosto uporabljajo v nedovoljeni proizvodnji prepovedanih drog ali psihotropnih snovi, se odobri v imenu Skupnosti.

Besedilo sporazuma je priloženo temu sklepu.

Člen 2

Predsednik Sveta je pooblaščen da imenuje osebo, pooblaščeno za podpis Sporazuma.

Člen 3

Predsednik Sveta v imenu Skupnosti deponira listino, kot je predvideno v členu 12 Sporazuma [1].

Člen 4

1. Skupnost v Mešani skupini za spremljanje, predvideni s členom 9 Sporazuma, zastopa Komisija, ki ji pomagajo predstavniki držav članic.

2. Komisija je pooblaščena, da v imenu Skupnosti odobri spremembe prilog k Sporazumu, ki jih sprejme Mešana skupina za spremljanje v skladu s postopkom, določenim v členu 10 Sporazuma.

Komisiji pri opravljanju te naloge pomaga posebni odbor, ki ga imenuje Svet in je odgovoren za določitev skupnega stališča.

3. Pooblastilo iz odstavka 2 je omejeno na snovi, ki so že urejene z ustreznimi predpisi Skupnosti o predhodnih sestavinah za prepovedane droge in kemijskih snoveh.

Člen 5

Ta sklep se objavi v Uradnem listu Evropskih skupnosti.

V Bruslju, 18. decembra 1995

Za Svet

Predsednik

J. Borrell Fontelles

[1] Dan začetka veljavnosti Sporazuma objavi Generalni sekretariat Sveta v Uradnem listu Evropskih skupnosti.

--------------------------------------------------
Sklep komisije

z dne 20. decembra 1995

o sklenitvi v imenu Evropske skupnosti za premog in jeklo in Evropske skupnosti za atomsko energijo Začasnega sporazuma o trgovini in trgovinskih zadevah med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani in Ukrajino na drugi strani

(95/542/Euratom, ESPJ)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti za premog in jeklo, zlasti prvega odstavka člena 95 te pogodbe,

ob upoštevanju Pogodbe o ustanovitvi Evropske skupnosti za atomsko energijo, zlasti drugega odstavka člena 101 te pogodbe,

ker je, dokler ne začne veljati Sporazum o partnerstvu in sodelovanju, podpisan v Luxembourgu 14. junija 1994, treba odobriti Začasni sporazum o trgovini in trgovinskih zadevah, podpisan v Bruslju 1. junija 1995 med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani in Ukrajino na drugi;

ker je sprejetje Začasnega sporazuma nujno za doseganje ciljev Skupnosti iz členov 2 in 3 Pogodbe o ustanovitvi Evropske skupnosti za premog in jeklo in ker Pogodba ne ureja vseh primerov tega sklepa;

po razpravi s Posvetovalnim odborom in potem, ko je Svet odobril 4. decembra 1995,

SKLENILA:

Člen 1

Začasni sporazum o trgovini in trgovinskih zadevah med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani in Ukrajino na drugi se s Protokolom in izjavami odobri v imenu Evropske skupnosti za premog in jeklo in Evropske skupnosti za atomsko energijo.

Člen 2

Predsednik Komisije v imenu Evropske skupnosti za premog in jeklo in Odbora Evropske skupnosti za atomsko energijo da uradno obvestilo, kot je predvideno v členu 36 Začasnega sporazuma.

V Bruslju, 20. decembra 1995

Za Komisijo

Jacques Santer

Predsednik

--------------------------------------------------
Sklep Sveta

z dne 4. decembra 1995

o sklenitvi v imenu Evropske skupnosti Začasnega sporazuma o trgovini in trgovinskih zadevah med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Ukrajino na drugi strani

(95/541/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113 v zvezi s prvim stavkom člena 228(2) te pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ker je, dokler ne začne veljati Sporazum o partnerstvu in sodelovanju med Evropskimi skupnostmi in njihovimi državami članicami na eni strani ter Ukrajino na drugi, ki je bil podpisan v Luxembourgu 14. junija 1994, treba odobriti Začasni sporazum o trgovini in trgovinskih zadevah, podpisan v Bruslju 1. junija 1995, med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Ukrajino na drugi strani,

SKLENIL:

Člen 1

Začasni sporazum o trgovini in trgovinskih zadevah med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Ukrajino na drugi se s Protokolom in izjavami odobri v imenu Evropske skupnosti.

Besedila so priložena temu sklepu.

Člen 2

Predsednik Sveta v imenu Evropske skupnosti da uradno obvestilo, kot je predvideno v členu 36 Začasnega sporazuma [2].

V Bruslju, 4. decembra 1995

Za Svet

Predsednik

J. Solana

[1] UL C 308, 20.11.1995.

[2] Datum začetka veljavnosti Začasnega sporazuma bo v Uradnem listu Evropskih skupnosti objavil Generalni sekretariat Sveta.

--------------------------------------------------
Sklep Sveta

z dne 27. marca 1995

o sklenitvi Sporazuma o sodelovanju med Evropsko skupnostjo in Demokratično socialistično republiko Šrilanko o partnerstvu in razvoju

(95/129/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti členov 113 in 130y v povezavi s prvim stavkom člena 228(2) in prvim pododstavkom odstavka 3 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker bi morala politika Skupnosti v skladu s členom 130u Pogodbe na področju razvojnega sodelovanja pospeševati trajnostni gospodarski in socialni razvoj držav v razvoju, njihovo nemoteno in postopno vključevanje v svetovno gospodarstvo ter boj proti revščini v teh državah;

ker bi morala Skupnost za doseganje svojih ciljev na področju zunanjih odnosov odobriti Sporazum iz tega sklepa,

SKLENIL:

Člen 1

V imenu Skupnosti se odobri Sporazum o sodelovanju med Evropsko skupnostjo in Demokratično socialistično republiko Šrilanko o partnerstvu in razvoju.

Besedilo Sporazuma je priloženo k temu sklepu.

Člen 2

Predsednik Sveta v imenu Skupnosti da uradno obvestilo, predvideno v členu 26 Sporazuma.

Člen 3

V Skupni komisiji, predvideni v členu 20 Sporazuma, Skupnost zastopa Komisija, ki ji pomagajo predstavniki držav članic.

Člen 4

Ta sklep se objavi v Uradnem listu Evropskih skupnosti.

V Bruslju, 27. marca 1995

Za Svet

Predsednik

M. Giraud

[1] UL C 86, 23.3.1994, str. 5.

[2] UL C 18, 23.1.1995.

--------------------------------------------------
Sklep Sveta

z dne 6. marca 1995

o sklenitvi Sporazuma v obliki izmenjave pisem o spremembah Sporazuma o sodelovanju med Evropsko gospodarsko skupnostjo in Arabsko republiko Jemen

(95/67/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti členov 113 ter 130y v zvezi s prvim stavkom člena 228(2) in člena 228(3) te pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker naj politika Skupnosti na podlagi člena 130 Pogodbe na področju razvojnega sodelovanja pospešuje trajnostni gospodarski in socialni razvoj držav v razvoju, njihovo nemoteno in postopno vključevanje v svetovno gospodarstvo ter boj proti revščini v teh državah;

ker je zaradi združitve Arabske republike Jemen in Demokratične ljudske republike Jemen v Republiko Jemen treba spremeniti Sporazum o sodelovanju med Evropsko gospodarsko skupnostjo in Arabsko republiko Jemen [3];

ker so bila v ta namen zaključena pogajanja z Republiko Jemen, ki so pripeljala do Sporazuma v obliki izmenjave pisem, kar je v interesu Skupnosti, da se potrdi,

SKLENIL:

Člen 1

V imenu Skupnosti se potrdi Sporazum v obliki izmenjave pisem o spremembah Sporazuma o sodelovanju med Evropsko gospodarsko skupnostjo in Arabsko republiko Jemen.

Besedilo Sporazuma v obliki izmenjave pisem je priloženo temu sklepu.

Člen 2

Predsednik Sveta je pooblaščen, da imenuje osebe, pooblaščene za podpis Sporazuma v obliki izmenjave pisem iz člena 1, ki zavezuje Skupnost.

V Bruslju, 6. marca 1995

Za Svet

Predsednik

A. Juppé

[1] UL C 310, 16.11.1993, str. 19.

[2] UL C 128, 9.5.1994, str. 525.

[3] UL L 26, 31.1.1985, str. 2.

--------------------------------------------------
Odločba Komisije

z dne 3. februarja 1994

na podlagi člena 16 Direktive Sveta 91/628/EGS o uvedbi posebnih predpisov v zvezi z dobrim počutjem živali med prevozom v nekaterih delih Grčije

(94/96/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/628/EGS z dne 19. novembra 1991 o zaščiti živali med prevozom in spremembi direktiv 90/425/EGS in 91/496/EGS [1], kakor je bila spremenjena z Odločbo 92/438/EGS [2], in zlasti člena 16 Direktive,

ker je Direktiva 91/628/EGS določila zahteve, ki se uporabljajo za vse vrste prevoza živali znotraj, v in iz držav članic;

ker v nekaterih delih Grčije obstajajo naravne omejitve, povezane predvsem z njihovo oddaljenostjo od celinske Grčije;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Predpisi, določeni v členu 5(1)(b), členu 5(2)(b), (c) in (f) ter točkah 3, 4, 18, 19, 20, 21, 22, 23, 25 in 26 Priloge k Direktivi 91/628/EGS, se ne uporabljajo za prevoz živali iz člena 1(1)(a) Direktive na območjih, določenih v Prilogi k Direktivi, ter prevoz med temi območji in celinsko Grčijo, pod pogojem, da so v skladu s predpisi člena 2.

Člen 2

Za območja iz člena 1 se uporabljajo naslednji predpisi.

1. Vsak prevoz živali se mora priglasiti pristojnemu veterinarskemu organu. Oseba, odgovorna za prevoz, mora slednjemu zagotoviti popolne podatke o:

(a) prevoznem sredstvu;

(b) vrsti in številu prevažanih živali;

(c) njihovem izvoru in lastništvu;

(d) kraju odhoda in namembnem kraju;

(e) datumu in času odhoda; in

(f) načrtu poti, ne glede na trajanje poti.

2. Pristojni organ sprejme vse potrebne ukrepe v zvezi z nakladanjem in iztovarjanjem živali na/iz uporabljenega prevoznega sredstva in preveri, da:

(a) so spremne listine v skladu z ustreznimi predpisi Skupnosti in nacionalnimi predpisi;

(b) naprave omogočajo varen prevoz živali; in

(c) so živali pred prevozom v primernem zdravstvenem stanju.

3. Nakladanje in iztovarjanje živali se mora izvajati z uporabo ustrezne opreme in na način, ki ne ogroža njihovega zdravja.

Člen 3

Ta odločba je naslovljena na države članice.

V Bruslju, 3. februarja 1994

Za Komisijo

René Steichen

Član Komisije

[1] UL L 340, 11.12.1991, str. 17.

[2] UL L 243, 25.8.1992, str. 27.

--------------------------------------------------

PRILOGA

Območja na ozemlju Grčije, v zvezi s katerimi se lahko uporabljajo posebna pravila o dobrem počutju živali med prevozom:

1. Dodekanez

2. Zakintos

3. Iraklion

4. Krf

5. Kefalenija

6. Kikladi

7. Lezbos

8. Lasiti

9. Levkada

10. Retimno

11. Samos

12. Hios

13. Hanija

14. Deli otokov v prefekturah Evros, Evboja, Kavala, Magnezija in Pirej.

--------------------------------------------------
Odločba Komisije

z dne 3. junija 1994

o merilih, ki se uporabljajo za obrate, ki proizvajajo mesne izdelke brez industrijske strukture ali zmogljivosti za industrijsko proizvodnjo

(Besedilo velja za EGP)

(94/383/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 77/99/EGS z dne 21. decembra 1976 o zdravstvenih problemih, ki vplivajo na proizvodnjo in trženje mesnih izdelkov in določenih drugih izdelkov živalskega izvora [1], kakor je bila nazadnje spremenjena z Direktivo 92/118/EGS [2], in zlasti člena 9(5) Direktive,

ker je treba določiti merila za razvrstitev obratov, da bi se zagotovilo enotno izvajanje Direktive 77/99/EGS;

ker so države članice Komisiji sporočile merila, ki so jih sprejele za ocenitev, ali določen obrat ali kategorija obratov nima industrijske strukture ali proizvodne zmogljivosti;

ker se odstopanja iz člena 9(1) in (2) Direktive 77/99/EGS nanašajo samo na strukturo obratov in ne na higienske zahteve, določene v navedeni direktivi;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

1. Za odobritev odstopanj iz člena 9(1) in (2) Direktive 77/99/EGS države članice določijo zgornjo proizvodno mejo za vsak obrat.

Pri določanju te meje upoštevajo zlasti naslednje parametre: strukturo in razporeditev prostorov obrata, pretok proizvodov in skladiščno zmogljivost za surovine in končne proizvode.

2. Pri odobritvi odstopanj iz odstavka 1 mora vsak obrat upoštevati proizvodno mejo, določeno v skladu z odstavkom 1.

3. Proizvodna meja iz odstavka 1 v nobenem primeru ne sme preseči količine 7,5 ton dokončanega proizvoda na teden, oziroma eno tono na teden v primeru proizvodnje paštete iz gosjih jeter ("foie gras").

Člen 2

Ta odločba je naslovljena na države članice.

V Bruslju, 3. junija 1994

Za Komisijo

René Steichen

Član Komisije

[1] UL L 26, 31.1.1977, str. 85. Sprotno dopolnjeno z Direktivo 92/5/EGS (UL L 57, 2.3.1992, str. 1).

[2] UL L 62, 15.3.1993, str. 49.

--------------------------------------------------
Odločba Komisije

z dne 12. julija 1994

o seznamu obratov v Bocvani, iz katerih je dovoljen uvoz mesnih izdelkov v Skupnost

(Besedilo velja za EGP)

(94/465/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 72/462/EGS z dne 12. decembra 1972 o problemih v zvezi z zdravstvenim varstvom živali in veterinarskimi pregledi ob uvozu govedi, prašičev, ovc in koz ter svežega mesa in mesnih izdelkov iz tretjih držav [1], kakor je bila nazadnje spremenjena z Uredbo (EGS) št. 1601/92 [2] in zlasti člena 4(1) Direktive,

ker obrati v tretjih državah ne morejo biti odobreni za izvoz mesnih izdelkov v Skupnost, če ne izpolnjujejo splošnih in posebnih pogojev, določenih v Direktivi 72/462/EGS;

ker je v skladu s členom 4(3) Direktive 72/462/EGS Bocvana poslala podatke o enem odobrenem obratu za izvoz v Skupnost;

ker je Skupnost izvedla nadzor na kraju samem, ki je pokazal, da so higienska merila tega obrata zadovoljiva, tako da se ga lahko vključi na seznam odobrenih obratov, iz katerih se lahko dovoli uvoz mesnih izdelkov;

ker za uvoz mesnih izdelkov iz obrata na seznamu v prilogi k tej odločbi še naprej veljajo že določene določbe, splošne določbe Pogodbe in zlasti druga veterinarska pravila Skupnosti, zlasti kar zadeva varovanje zdravja;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

1. Obratu v Bocvani s seznama v prilogi se dovoli izvoz mesnih izdelkov v Skupnost.

2. Za uvoz iz tega obrata še naprej veljajo veterinarske določbe Skupnosti, določene drugje, in zlasti tiste, ki zadevajo varovanje zdravja.

Člen 2

Ta odločba je naslovljena na države članice.

V Bruslju, 12. julija 1994

Za Komisijo

René Steichen

Član Komisije

PRILOGA

SEZNAM OBRATOV

Št. odobritve Obrat Naslov

1 BMC Canning Branch Lobatse, Bocvana

[1] UL L 302, 31.12.1972, str. 28.

[2] UL L 173, 27.6.1992, str. 13.
Sklep Sveta

z dne 16. decembra 1993

o sklenitvi carinske konvencije o začasnem uvozu zasebnih cestnih vozil (1954) in sprejetju resolucije Združenih narodov z dne 2. julija 1993 o uporabi zvezkov o carinskem prehodu

in zvezkov CPD, ki se nanašajo na zasebna cestna vozila

(94/110/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113 Pogodbe, skupaj s členom 228(2) Pogodbe,

ob upoštevanju predloga Komisije,

ker carinska konvencija o začasnem uvozu zasebnih cestnih vozil, usklajena s pogajanji pod okriljem Organizacije združenih narodov ter podpisana v New Yorku 4. junija 1954, vključuje pogoje in postopke za začasni uvoz zasebnih cestnih vozil na carinska območja Skupnosti in tretjih držav, ter predstavlja carinski sporazum, ki bi lahko pomagal menjavi s tujino;

ker je po členu 34(1 bis) Konvencija odprta za pristop regionalnih organizacij za gospodarsko povezovanje;

ker so prav tako vse države članice Skupnosti, razen Grčije, pogodbenice Konvencije;

ker mora Skupnost, če želi postati pogodbenica, pri generalnemu sekretarju Organizacije združenih narodov deponirati listino za pristop;

ker so obstoječe določbe Skupnosti o začasnem uvozu cestnih vozil za zasebno uporabo usklajene s tistimi iz Konvencije in zato ni treba izraziti pridržkov glede Konvencije;

ker je primerno, da se Konvencija odobri;

ker bi bilo primerno sočasno sprejeti tudi resolucijo Združenih narodov z dne 2. julija 1993 o uporabi zvezkov o carinskem prehodu in zvezkov CPD, ki se nanašajo na zasebna cestna vozila,

SKLENIL:

Člen 1

1. Carinska konvencija o začasnem uvozu zasebnih cestnih vozil se odobri v imenu Skupnosti.

Besedilo Konvencije je navedeno v Prilogi I.

2. Skupnost sprejme resolucijo Združenih narodov z dne 2. julija 1993 o uporabi zvezkov o carinskem prehodu

in zvezkov CPD, ki se nanašajo na zasebna cestna vozila, skladno s pogoji iz Priloge II k temu sklepu.

Člen 2

1. Predsednik Sveta ima pravico določiti osebo, ki bo v imenu Skupnosti pooblaščena za deponiranje instrumenta za pristop h Konvenciji.

2. Tako določena oseba obvesti generalnega sekretarja Organizacije združenih narodov o sprejetju resolucije.

3. Komisijo se pooblasti, da po posvetu z državami članicami in deponiranju instrumenta za pristop iz odstavka 1 pošlje generalnemu sekretarju Združenih narodov informacijo iz člena 34(1 bis) Konvencije.

V Bruslju, 16. decembra 1993

Za Svet

Predsednik

R. Urbain

--------------------------------------------------
Uradni list L 281 , 16/11/1993 str. 0018 - 0018

finska posebna izdaja: poglavje 1 zvezek 3 str. 0034

švedska posebna izdaja: poglavje 1 zvezek 3 str. 0034



Sklep Sveta z dne 8. novembra 1993 o poimenovanju Sveta po začetku veljavnosti Pogodbe o Evropski uniji (93/591 EU, Euratom, ESPJ, ES) Svet se odslej imenuje "Svet Evropske unije" in se ga bo s tem imenom navajalo zlasti v vseh aktih, ki jih bo sprejel, vključno z akti, sprejetimi pod naslovi V in VI Pogodbe o Evropski uniji; politične izjave, ki jih Svet sprejme v okviru skupne zunanje in varnostne politike, bodo torej sprejete v imenu "Evropske unije". V Bruslju, 8. novembra 1993 Za Svet Predsednik W. Claes --------------------------------------------------
Sklep št. 148

z dne 25. junija 1992

o uporabi potrdila o zakonodaji, ki se uporablja (obrazec E 101), kadar čas napotitve na delo ne presega tri mesece

(93/68/EGS)

UPRAVNA KOMISIJA EVROPSKIH SKUPNOSTI ZA SOCIALNO VARNOST DELAVCEV MIGRANTOV JE

ob upoštevanju člena 81(a) Uredbe Sveta (EGS) št. 1408/71 z dne 14. junija 1971 o uporabi sistemov socialne varnosti za zaposlene osebe, samozaposlene osebe in njihove družinske člane, ki se gibljejo znotraj Skupnosti, v skladu s katerim je odgovorna za obravnavanje vseh upravnih zadev, ki se nanašajo na uporabo navedene uredbe,

ker je treba Sklep št. 125 spremeniti, da bi omejili nevarnost zlorabe, in ker je treba zato v polje 5 obrazca E 101 v vseh primerih vnesti natančen datum;

ker je zaradi razmer v sodobnem gospodarskem svetu nujno, da mnogi zaposleni v industrijskih, trgovskih in kmetijskih podjetjih pogosto za kratek čas potujejo v tujino zaradi koristi podjetja, v katerem so zaposleni;

ker je v takšnih primerih pred njihovim odhodom težko pravočasno pridobiti potrdilo o zakonodaji, ki se uporablja, od imenovanega nosilca v državi, v kateri ima podjetje svoj sedež;

ker obstajajo razlogi, zaradi katerih naj bi postal postopek izdajanja potrdila o zakonodaji, ki se uporablja, prožnejši, s čimer bi se omogočilo, da zavarovana oseba nosi s seboj dokument, ki kaže, da ta oseba poslovno biva v eni od držav članic in da se zanjo uporablja zakonodaja države, v kateri je podjetje, v katerem je oseba zaposlena,

SKLENILA:

1. Za dobe napotitve na delo, ki ne presegajo tri mesece, lahko nosilec, naveden v členu 11(1) Uredbe (EGS) št. 574/72, podjetjem na njihovo zahtevo izda izvode obrazca E 101, ki imajo serijsko številko in na katerih izpolni le polje 5.

2. Podjetje izpolni dva izvoda obrazca. Eden se izroči delavcu pred njegovim odhodom, drugi pa se v 24 urah pošlje imenovanemu nosilcu države, v kateri ima podjetje svoj sedež.

3. Ta sklep, ki nadomesti Sklep št. 125, začne veljati prvi dan meseca po njegovi objavi v Uradnem listu Evropskih skupnosti.

Predsednik Upravne komisije

S. Pinto Pizarro

--------------------------------------------------